Námestie slobody 1/29, 813 70 Bratislava 1Telefón: (02) 54430029, 54433016, Fax: (02) 54413909
ÚRAD VLÁDY SLOVENSKEJ REPUBLIKYSekciaInštitút pre aproximáciu práva

Na rokovanie vlády SR
21. november 2001
K materiálu č. 7593/2001
K bodu č. 4	
     

S T A N O V I S K O

k návrhu nariadenia vlády SR o minimálnych bezpečnostných a zdravotných požiadavkách na stavenisko    

                                                                        I
              Návrh nariadenia vlády o minimálnych bezpečnostných a zdravotných požiadavkách na stavenisko predkladá na rokovanie vlády SR minister práce, sociálnych vecí a rodiny SR na základe Plánu legislatívnych úloh vlády SR na rok 2001.
                                                          II
Účelom predkladaného návrhu nariadenia vlády je úprava minimálnych bezpečnostných a zdravotných požiadaviek na stavenisko a implementácia smernice Rady č. 92/57/EHS z 24. júna 1992 o uplatňovaní minimálnych bezpečnostných a zdravotných požiadaviek na dočasných alebo lokalitne sa meniacich staveniskách.
                                                          III 
V primárnom práve EÚ je problematika návrhu zákona v čl. 137 Zmluvy o založení Európskych spoločenstiev v jej amsterdamskom znení, ktorý podporuje a dopĺňa činnosť členských štátov v oblastiach, ktoré sa týkajú zlepšenia najmä pracovného prostredia na ochranu zdravia a bezpečnosti pracovníkov, pracovných podmienok a informovanosti pracovníkov a porád s pracovníkmi a súčasne umožňuje Rade smernicami stanoviť minimálne požiadavky s prihliadnutím na podmienky a technické pravidlá existujúce v členských štátoch. Avšak problematika návrhu nariadenia vlády je upravená i v Európskej sociálnej charte z r. 1961, II. časť, čl. 3, v ktorom je zakotvené právo na bezpečné a zdravé pracovné podmienky a čl. 11, v ktorom je zakotvené právo na ochranu zdravia, ako aj v Charte základných sociálnych práv pracovníkov Spoločenstva z r. 1989.  
V sekundárnom práve EÚ je problematika návrhu nariadenia predmetom úpravy tzv. rámcovej smernice Rady č. 89/391/EHS z 12. júna 1989 o zavádzaní opatrení na podporu bezpečnosti a ochrany zdravia pracovníkov a ôsmej samostatnej smernice Rady č. 92/57/EHS z 24. júna 1992 o uplatňovaní minimálnych bezpečnostných a zdravotných požiadaviek na dočasných alebo lokalitne sa meniacich staveniskách, vydanej na základe čl. 16 ods. 1 tzv. rámcovej smernice.
                                                          IV 
Problematika ochrany pracovníkov na pracovisku je prioritou aproximácie práva podľa: čl. 70 Európskej dohody o pridružení, prílohy tzv. Bielej knihy, 4. kapitola – Sociálne záležitosti, III. časť – Bezpečnosť a ochrana zdravia pri práci a screeningu.
                                                          V
Všeobecná časť dôvodovej správy obsahuje doložku zlučiteľnosti podľa čl. 20 ods. 2 písm. e) Legislatívnych pravidiel vlády SR. Predkladaná doložka zlučiteľnosti obsahuje všetky obligatórne náležitosti požadované prílohou č. 1 k Legislatívnym pravidlám vlády SR. Návrh nariadenia vlády obsahuje i tabuľku zhody podľa čl. 20 ods. 2 písm. f), nakoľko problematika návrhu nariadenia vlády je predmetom úpravy smernice 92/57/EHS.
                                                          VI
 Vecná pripomienka Sekcie Inštitút pre aproximáciu práva k definícii pojmu samostatne zárobkovo činnej osoby bola riešená na zasadnutí Legislatívnej rady vlády SR, ktorá odporučila odstrániť nesúlad definície samostatne zárobkovo činnej osoby upravenej v § 2 ods. 2 zákona NR SR č. 330/1996 Z. z. o bezpečnosti a ochrane zdravia pri práci v znení neskorších predpisov s rámcovou smernicou 89/391/EHS a ôsmou samostatnou smernicou 92/57/EHS prostredníctvom novelizácie zákona NR SR č. 330/1996 Z. z. o bezpečnosti a ochrane zdravia pri práci v znení neskorších predpisov.  Vzhľadom k tomu, že sa v návrhu nariadenia vlády ukladajú samostatne zárobkovo činnej osobe povinnosti, je nevyhnutné zosúladiť zákonnú definíciu samostatne zárobkovo činnej osoby so smernicou 89/391/EHS a smernicou 92/57/EHS. Predkladateľ akceptoval stanovisko Legislatívnej rady vlády SR k riešeniu vecnej pripomienky k definícii pojmu samostatne zárobkovo činnej osoby uplatnenej zo strany Sekcie Inštitút pre aproximáciu práva  na zasadnutí LRV SR. Vzhľadom k tomu, že nesúlad zákonnej definície samostatne zárobkovo činnej osoby so smernicou 89/391/EHS a smernicou 92/57/EHS t. č. trvá, Sekcia Inštitút pre aproximáciu práva i naďalej uplatňuje vecnú pripomienku k definícii pojmu samostatne zárobkovo činnej osoby. Na základe uvedeného, uplatňujeme pripomienku k bodu 6 doložky zlučiteľnosti. Uvedený nesúlad má totiž za následok iba čiastočnú zhodu zákona NR SR č. 330/1996 Z. z. o bezpečnosti a ochrane zdravia pri práci v znení neskorších predpisov a návrhu nariadenia vlády SR o minimálnych bezpečnostných a zdravotných požiadavkách na stavenisko, ktorý bude jeho vykonávacím právnym predpisom vydaným na základe § 16 písm. a) zákona s právom EÚ.                
                                                          VII
Ďalej žiadame zapracovať  vznesenú pripomienku aj do bodu (6) doložky zlučiteľnosti a premietnuť ju v stĺpci (7) tabuľky zhody spolu s uvedením poznámky, že úplná zhoda návrhu nariadenia vlády s právom EÚ sa dosiahne novelizáciou zákona o bezpečnosti a ochrane zdravia pri práci v stĺpci (9) tabuľky zhody. Sekcia Inštitút pre aproximáciu práva ÚV SR odporúča i napriek vzneseným pripomienkam prerokovanie návrhu nariadenia vlády vo vláde SR.     

Bratislava	16.11.2001	
Vypracoval:	Mgr. Lenka Hmírová
	
Tel.:	57295607

JUDr. Mária Krošlákovágenerálna riaditeľka